Aerutasin paadi juurde tagasi, kus teised olid vastu võtnud otsuse edasi liikuda. Samuti  olid nad juba mõned kalad kätte saanud ja mõned tagasi visanud. Siis sõitsime edasi. Hakkas juba vaikselt hämarduma, otsustasime laagrisse jääda. Panime laevukese ankrusse ja tegime põhjaõnged valmis. Rohelise Konna vend Kodu oli päris tasemel kalamees, tal oli varutud igast staffi nende jaoks, tegi mullegi nullist täiesti püügikõlbuliku õnge valmis. Tigrano oli enne tulekut kalanduspoodi rüüstamas käinud, tal olid viimase malli õnge, mis ise püüdsid ja kalamees sai samalajal õlut juua. Sellega me põhiliselt  tegelema hakkasimegi. Loomulikult grill, muusika, päikeseloojang jne. tutvusime ka üksteisega põhjalikumalt, viisime fooruminime näoga kokku. Tuli välja, et mind peeti 18 aastaseks arvutinohikuks, tegelikult olen 33 aastane kolme lapse isa.:-) See selleks, kuna siis hakkab mingil hetkel juba häguseks minema, siis täpseid sündmuste järjekordi ei mäleta. Igatahes otsustasime mingil hetkel ikkagi konjakipudeli lahti korkida ja veits kangemat asja proovida. Siis muidugi sujuvalt teine pudel ja siis istusimegi  Rohelise Konnaga kahekesi laua ääres, vennastusime ja laulsime. Kuna konjak sai mingil hetkel otsa ja järgi oli ainult Tequila ja viin, siis mina neid kindlasti juua ei tahtnud, kuna viin on ilgelt rõve jook ja tequila kah kalareisile eriti ei sobi. Nojah, kui me olime ikkagi selle tequila ja viina ära joonud, siis oli järel ainult õlut ja kes see õlut ilma saunata joob. Kuna selleks ajaks oli juba karge hommik saabumas, siis panime sauna kütte. Saun oli paadipeal viimasepeal, ülikiiresti tõmbas higiseks ja  uksest pääses kohe vette hüppama. Tegime mitu tiiru ja ega ma nüüd kõike kah enam ei mäleta.